KIRJALLINEN KYSYMYS E-2164/98

esittäjä(t): Jesús Cabezón Alonso (PSE) komissiolle

(13. heinäkuuta 1998)

Aihe: Euroopan yhteisöjen tuomioistuimen 12. toukokuuta 1998 antaman tuomion (C-106/96) seuraukset

Mihin komission aloitteisiin ja näin ollen ohjelmiin tai hankkeisiin vaikuttaa haitallisesti komission päätös jäädyttää budjettikohdat, joilta Euroopan yhteisöjen tuomioistuimen 12. toukokuuta 1998 antaman tuomion (C-106/96) perusteella puuttuu oikeusperusta?

Komission jäsenen Erkki Liikasenkomission puolesta antama vastaus

(27. lokakuuta 1998)

Komissio on toteuttanut suojatoimenpiteitä mainitun yhteisöjen tuomioistuimen tuomion vuoksi. Tuomiossa todetaan, että yhteisö voi suorittaa menoja ilman ennalta vahvistettua johdettuun oikeuteen kuuluvaa säädösperustaa ainoastaan merkitykseltään vähäisten toimien yhteydessä. Yhteisön lainsäädännön asianmukaisen täytäntöönpanon valvojana komissio ei tietenkään voinut jättää yhteisöjen tuomio-istuimen antamaa tuomiota huomiotta. Koska se vastaa myös talousarvion toteuttamisesta, se alkoi tutkia perusteellisesti kaikkia vuoden 1998 talousarvion sellaisia budjettikohtia, joilta näytti puuttuvan oikeusperusta. Näin se halusi varmistaa, että näitä budjettikohtia toteutetaan myös jatkossa yhteisön oikeuden mukaisesti. Tämän tutkimuksen ja 17. heinäkuuta 1998 kokoontuneen talousarvioasioita käsittelevän neuvoston kokouksen perusteella voidaan erottaa useita eri tapauksia.

Tehtyään 10. kesäkuuta 1998 päätöksen budjettikohtien sulkemisesta komissio pyrki avaamaan niitä uudelleen sitä mukaa kuin niitä koskevat tutkimukset etenivät. Se pyrki saamaan kaikki asianomaiset budjettikohdat avatuksi uudelleen 14. heinäkuuta mennessä. Sama koskee poliittisista syistä tärkeiksi tunnustettuja toimintoja, joita ovat mm. lapsiin, nuoriin ja naisiin kohdistuvan väkivallan vastaiset toimenpiteet, Internetin laitonta ja haitallista sisältöä vastaan suunnatut toimet, tuki vaaliprosesseille ja niiden valvonnalle sekä demokratian ja ihmisoikeuksien suojeluun tähtäävät toimet. Näiden toimenpiteiden toteuttamista jatkettiin välittömästi sen jälkeen, kun asiasta oli päästy yhteisymmärrykseen talousarvioasioita käsittelevän neuvoston kokouksessa.

Muista budjettikohdista, joiden määrärahat on jäädytetty joko osittain tai kokonaan, on käsiteltävä erikseen kolmea tapausta:

- budjettikohtia, joita varten oikeusperustaa on jo ehdotettu ja joita ryhdytään toteuttamaan heti kun oikeusperusta on hyväksytty. Varainhoitovuoden 1998 näiden budjettikohtien määrärahojen käyttöaste riippuu siis oikeusperustan hyväksymisajankohdasta. Jos tämä tapahtuu vasta varainhoitovuoden lopulla, määrärahat voidaan periaatteessa kuitenkin siirtää käytettäväksi seuraavan varainhoitovuoden aikana.

- budjettikohtia, joiden määrärahoja ei voida ottaa käyttöön, koska niitä varten ei ole ehdotettu oikeusperustaa ja koska niistä ei rahoiteta itsenäisiä toimia eikä myöskään jonkin muun toiminnan valmistelutoimenpiteitä tai pilottihankkeita, on kuitenkin tutkittava tapauksittain, jotta voidaan tarkistaa, missä määrin niiden määrärahoja voidaan käyttää mahdollisten edunsaajien oikeutettujen odotusten tyydyttämiseksi tai aiemmin toteutettujen investointien säilyttämiseksi. Asianomaisilta yksiköiltä on jo tiedusteltu, miten ne aikovat toteuttaa talousarviota näiden joko osittain tai kokonaan jäädytettyjen budjettikohtien osalta edellä kuvattujen tilapäisten toimenpiteiden mukaisesti. Selvityksen tulokset on toimitettu budjettivallan käyttäjälle ja Euroopan parlamentin budjettivaliokunnalle Strasbourgissa syyskuussa pidettyyn täysistuntoon.

- jäljellä on vielä muuan erityisongelma, nimittäin budjettikohdat, jotka koskevat toimia köyhyyden ja sosiaalisen syrjäytymisen torjumiseksi. Amsterdamin sopimus voi tarjota ratkaisun niiden toteuttamista varten tarvittavien oikeusperustojen hyväksymiseen. Neuvosto ja komissio antoivat näistä budjettikohdista yhteisen julkilausuman talousarvioasioita käsittelevän neuvoston kokouksessa 17. heinäkuuta 1998. Komissio ehdotuksesta toteutettiin 16. syyskuuta 1998 toimenpiteitä, joiden tarkoituksena on suunnata toimia uudelleen aidosti innovatiivisempaan suuntaan kuin tähän asti. Näiden toimenpiteiden ansiosta toimien voidaan katsoa valmistelevan yhteisön toiminnan määrittelemistä Amsterdamin sopimuksessa mainituilla aloilla. Uusia ohjelmia voidaan siis toteuttaa.